Vermiste fietsryer opgespoorAlan Broderick (Foto: Facebook) ’n Fietsryer van Johannesburg wat Saterdag as vermis aangemeld is, is Maandagmiddag in die bosse naby die Bitourivier op Plettenbergbaai opgespoor. Volgens sers. Christopher Spies, polisiewoordvoerder, is Alan Broderick (58) beseer en per helikopter na ’n nabygeleë hospitaal geneem vir verdere mediese behandeling. Broderick is Saterdag omstreeks 11:30 die laaste keer gesien toe sy vrou hom by die Diepwalle-hut buite Concordia, Knysna, afgelaai het om fiets te ry. Hy sou deur die bos na Plettenbergbaai – waar die gesin vakansie gehou het – deur Petrus-se-Brandgebied teruggery het. Sy gesin het hom omstreeks 14:00 terugverwag, maar hy het nie opgedaag nie. Die polisie is van Broderick se verdwyning in kennis gestel, waarna ’n grootskaalse soektog van stapel gestuur is, sê Spies. “Lugbystand is Maandag ingeroep in die soektog en Broderick is omstreeks 16:00 in die bosse naby die Bitourivier opgespoor. “Beweging is in die omgewing opgemerk wat tot Broderick se opsporing gelei het.”